اعلام بقواطع الاسلام

الاعلام بقواطع الإسلام امام ابن حجر ہیتمی مکیؒ (وفات: 974ھ) کی ایک فقہی کتاب ہے، جس میں مصنف نے ایسے اقوال اور افعال جمع کیے ہیں جو اہلِ سنت والجماعت کے نقطۂ نظر کے مطابق انسان کو کفر اور ارتداد میں مبتلا کر دیتے ہیں۔
 کتاب کی تصنیف کا سبب 
امام ابن حجر ہیتمی اپنی کتاب الإعلام بقواطع الإسلام کی مقدمہ میں لکھتے ہیں کہ اس کتاب کی تصنیف کا سبب ایک فتویٰ بنا جس میں اُن پر اعتراض کیا گیا۔ انھوں نے نابالغہ سے نکاح اور مہر کے متعلق فتویٰ دیا تھا، جس میں ایک جملے (’’یا عدیم الدین‘‘) کے بارے میں کہا کہ یہ سخت حرام ہے بلکہ کبھی کفر بھی ہو سکتا ہے۔ اس پر بعض لوگوں نے اُن کے فتوے کو غلط سمجھا اور عوام میں اس کو کفر کہہ کر مشہور کیا۔

ان اعتراضات کی کمزوری کو واضح کرنے کی بجائے ابن حجر نے فیصلہ کیا کہ وہ ایک مستقل کتاب لکھیں جس میں ان تمام اقوال وافعال کو جمع کریں جو کفر اور ارتداد کا سبب بنتے ہیں، تاکہ امت کو رہنمائی ملے۔ وہ کہتے ہیں کہ یہ موضوع بہت نازک ہے اور اس میں بڑے بڑے علما سے بھی غلطیاں ہوئیں، اسی لیے انھوں نے اس کی وضاحت کو ضروری سمجھا۔الإعلام بقواطع الإسلام، ابن حجر الهيتمي، ص44 
 اسلام سے خارج کرنے والے افعال کی مثالیں 
ابن حجر ہیتمی اپنی کتاب الإعلام بقواطع الإسلام میں لکھتے ہیں کہ:
 ہر وہ عمل جو دین کا مذاق اڑانے یا استہزا کے طور پر جان بوجھ کر کیا جائے، جیسے بت یا سورج کو سجدہ کرنا، یہ کفر ہے خواہ دارالحرب میں ہو یا دارالاسلام میں، بشرطیکہ کوئی عذر یا قرینہ نہ پایا جائے۔الإعلام بقواطع الإسلام، ص73 
 جادو (سحر) اگر اس میں سورج یا دیگر مخلوقات کی عبادت شامل ہو تو کفر ہے، بصورت دیگر محض حرام ہے، کفر نہیں۔ شافعیہ کے نزدیک جادو بذاتِ خود کفر نہیں جب تک اس کے ساتھ کفر کا کوئی عقیدہ شامل نہ ہو۔ جبکہ مالک اور احمد بن حنبل کے نزدیک جادو بذاتِ خود کفر ہے اور جادوگر واجب القتل ہے۔الإعلام بقواطع الإسلام، ص75 
 قرآنِ مجید کو ناپاک جگہ پھینکنا، بغیر کسی عذر یا قرینے کے، صریح کفر ہے۔ علما نے فرمایا کہ اس حکم میں صرف قرآن ہی نہیں بلکہ احادیث کی کتابیں اور شرعی علوم کے اوراق بھی شامل ہیں، خصوصاً وہ جن میں اللہ کے اسماء یا دینی متون درج ہوں۔الإعلام بقواطع الإسلام، ص77 

 حوالہ جات 

زمرہ:اہل سنت و جماعت کی عقائد پر کتب
زمرہ:سولہویں صدی کی عربی زبان میں تصنیف شدہ کتب
زمرہ:تصنیفات ابن حجر ہیتمی
زمرہ:فقہ سے متعلق کتابیں